Ռոբերտ Քոչարյանի իշխանությունը՝ իրեն սպասարկող քարոզչական միջոցներով, տարիներ շարունակ հետևողականորեն փորձել է «ջրել» Հոկտեմբերի 27-ի հիմնական, արժանահավատ վարկածը՝ շրջանառու դարձնելով մանիպուլյատիվ անհեթեթ վարկածներ, որոնք դրանց հեղինակները փորձել են նույնքան ծանրակշիռ դարձնել՝ ինչպիսին չհերքված, բազմաթիվ հանգամանքներով հաստատված հիմնական վարկածն է։ Օրինակ՝ ասում էին, թե Հոկտեմբերի 27-ը կազմակերպել են ամերիկացիները, որովհետև Հայաստանում է գտնվել ԱՄՆ պետքարտուղարի տեղակալի օգնական Սթրոփ Թէլբոթը։ Դե, մասոնական կամ թուրքական հետքերը մեր գավառամիտ էլիտայի զինանոցի «մշտական» վարկածներն են, որոնք «ուտվում» են հասարակության լյումպեն շերտերի կողմից։ Ռոբերտ Քոչարյանի ու նրա շրջապատի սրբապղծությունը հասավ այնտեղ, որ Վազգեն Սարգսյանի սպանության մեջ անգամ կասկածվեցին նրա շրջապատը կամ ՀՀՇ-ն։ Կրկնում ենք՝ պաշտոնական պրոպագանդան ու ռուսական քարոզչամեքենան տարածում էին հաճախ անհեթեթ վարկածներ, միայն թե ստեղծվի վերահսկելի տեղեկատվական քաոս, և Քոչարյանի ու Մոսկվայի վրայից «մաքրվի» Հոկտեմբերի 27-ի կազմակերպման արժանահավատ մեղադրանքը։ Հիմա նույնը փորձում են անել Մարտի 1-ի գործով։